Aberanteɛ bi a ɔnyɛ adwuma a ne din de Felix Kwame Akakpo ho aka adwaa mu wɔ Nkran Circuit kɔɔto nsam berɛ a ɔdii sika a ɛsombo GHS 17,812. Wɔkyerɛ sɛ, sika yi yɛ sika a sikakorabea bi dii mfomsoɔ de kɔtoo aberanteɛ yi fotoɔ mu. Ɛsiane sɛ onipa biara nkyiri fa w’asɛm pa kɔ do nti, aberanteɛ yi hunuu sɛ sika yi abɛtɔ ne fotoɔ mu ara pɛ na ɔkaa sɛ, “Yei deɛ ɛyɛ Nyame ama.”
Ghana News Agency (GNA) de asɛm yi too dwa kyerɛɛ mu sɛ, aberanteɛ a ne din de Felix Kwame Akakpo a ne ho aka adwaa mu yi srɛeɛ sɛ ɔdi fɔ. Nanso ɛsiane sɛ kafra nkum kuro nti, kɔɔto no bɔɔ no ka GHS1,800 sane hyɛɛ no sɛ ɔnkɔtwere aprosifoɔ koko mu nnafua aduonu.
Sika a wɔgyeeɛ nyinaa akyi no, kɔɔto no asane ahyɛ no sɛ ɔntua sika a wadi no nyinaa mma sikakorabea no. Mfitiaseɛ no deɛ, na wayɛ n’adwene sɛ ɔntua sika no ɛfiri sɛ, deɛ na ɔreka ne sɛ ɛyɛ akyɛdeɛ a ɛfiri Onyankopɔn hɔ. Nanso seesei deɛ, tua ara na ɛsɛ sɛ ɔtua. Adeɛ yi, ɛfunu bɛyɛ dɛn na ɛnkɔ amena mu?
